**Likumprojekta**

**“Grozījumi Standartizācijas likumā” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| **Mērķis, risinājums un projekta spēkā stāšanās laiks (500 zīmes bez atstarpēm)** | Tiesību akta projekts paredz nacionālajā standartizācijas sistēmā ieviest izmaiņas, lai novērstu identificētas standartizācijas sistēmas problēmas – tiks pilnveidota nacionālās standartizācijas institūcijas darbība un ieviesta standartizācijas pieprasījumu sistēma, kas noteiks centralizētu modeli standartu izstrādei un tulkošanai nacionālajā līmenī, kā arī tiks precizēti esošā Standartizācijas likumā lietotie termini |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts “Grozījumi Standartizācijas likumā” (turpmāk – likumprojekts) ir izstrādāts pamatojoties uz Ministru kabineta 2016.gada 21.septembra rīkojuma Nr.534 “Par konceptuālo ziņojumu “Par Latvijas nacionālās standartizācijas sistēmas pilnveidošanu”” 2.punktu - Ekonomikas ministrijai izstrādāt un ekonomikas ministram līdz 2019.gada 1.septembrim iesniegt noteiktā kārtībā Ministru kabinetā priekšlikumus par nepieciešamajiem grozījumiem normatīvajos aktos, lai īstenotu konceptuālajā ziņojumā ietverto risinājumu |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Izvērtējot esošās Latvijas nacionālās standartizācijas sistēmas darbību, Ekonomikas ministrija ir rosinājusi veikt vairākas izmaiņas standartizācijas sistēmā, veidojot sabiedrībā vienotu izpratni par standartu izmantošanas veidiem konkrētu valsts politiku ieviešanā un īstenošanā. Ekonomikas ministrija 2016.gadā ir izstrādājusi konceptuālo ziņojumu “Par Latvijas nacionālās standartizācijas sistēmas pilnveidošanu” (turpmāk – Konceptuālais ziņojums), kas tika apstiprināts ar Ministru kabineta 2016.gada 21.septembra rīkojumu Nr.534 “Par konceptuālo ziņojumu “Par Latvijas nacionālās standartizācijas sistēmas pilnveidošanu””, kurā identificētas esošās nacionālās standartizācijas sistēmas problēmas, apskatīta citu valstu pieredze un piedāvāts Latvijas situācijai atbilstošākais risinājums.  Konceptuālais ziņojumā secināts, ka Latvijas nacionālās standartizācijas sistēmas pilnveidošanas nolūkā ir nepieciešams atrisināt šādus būtiskus jautājumus:   * Standartu būtība, vieta un loma tiesību sistēmā; * Jaunās pieejas ieviešana nacionālajā līmenī; * Standartizācijas pieprasījumu (mandātu) sistēmas ieviešana; * Nacionālās standartizācijas institūcijas darbības reorganizācija.   Lai īstenotu iezīmētos jautājumus, būtu nepieciešams veikt šādus grozījumus Standartizācijas likumā:   1. Definīciju precizēšana; 2. Jaunās pieejas ieviešana; 3. Standartu izmantošanas normatīvajos aktos veidu precizēšana; 4. Standartizācijas pieprasījumu (mandātu) sistēmas ieviešana un centralizētas standartu tulkošanas nodrošināšana; 5. Paredzēt risinājumu attiecībā uz nacionālās standartizācijas institūcijas noteikšanu; 6. Paredzēt līdzfinansējuma piešķiršanu nacionālās standartizācijas institūcijas darbības nodrošināšanai un deleģēt līdzfinansējuma piešķiršanas kārtības izstrādi Ministru kabinetam.   **Nacionālās standartizācijas institūcijas darbības reorganizācija**  Standartizācijas institūcijas pēc būtības ir organizācijas, kuru mērķis nav peļņas gūšanas, bet gan ieinteresēto pušu interešu nodrošināšana. To primārā darbība ir saistīta ar standartu izstrādi – standartizāciju, kas nav uzskatāma par valsts pārvaldes uzdevumu. Standartizācijas darbības pēc definīcijas nav uzskatāmas par komercdarbību, bet gan vairāk kvalificējas kā darbība sabiedrības kopējo interešu sasniegšanai nozares pašregulācijas ceļā, kurai primārais mērķis ir sabiedrības interešu ievērošana, lai konsekventi sakārtotu attiecīgo jomu, bet ne peļņas gūšana. Tādējādi no valsts puses ir veicināma standartizācijas darbību nodošana privātpersonām. Ievērojot dominējošo praksi attiecībā uz nacionālo standartizācijas institūciju, kuras ir Eiropas standartizācijas institūciju biedri, juridisko statusu, secināms, ka 70% gadījumos nacionālās institūcijas tiek veidotas kā nevalstiskās organizācijas. Tādējādi radot iespēju jebkurai ieinteresētajai pusei iesaistīties nacionālās standartizācijas institūcijas darbā un lēmumu pieņemšanā kā stratēģiskajā, tā arī ikdienas darbā.  Turklāt būtiski ir uzsvērt, ka valstij, lai izpildītu starptautiskās un reģionālās saistības, kas ir izriet no ***Eiropas Parlamenta un Padomes 2012.gada 25.oktobra Regulas (ES) Nr. 1025/2012 par Eiropas Standartizāciju, ar ko groza Padomes Direktīvas 89/686/EEK un 93/15/EEK un Eiropas Parlamenta un Padomes Direktīvas 94/9/EK, 94/25/EK, 95/16/EK, 97/23/EK, 98/34/EK, 2004/22/EK, 2007/23/EK, 2009/23/EK un 2009/105/EK, un ar ko atceļ Padomes Lēmumu 87/95/EEK un Eiropas Parlamenta un Padomes Lēmumu Nr. 1673/2006/EK (turpmāk – Regula 1025/2012)***, ir jānodrošina platforma jeb standartizācijas sistēmas uzturēšana, kas ļauj ieinteresētajām pusēm veikt nepieciešamās standartizācijas aktivitātes, taču tās pamatuzdevums nav pašu standartizācijas darbību veikšana. Valsts nepieciešamības gadījumā, var iesaistīties standartizācijas darbā kā viena no ieinteresētajām pusēm, bet uz vienlīdzīgiem un līdzvērtīgiem nosacījumiem, kā citas ieinteresētās puses.  Ekonomikas ministrijas un Standartizācijas biroja 2016.gada 14.oktobrī rīkotās konferences “Standartizācijas attīstība Latvijā: izaicinājumi un iespējas” laikā tika parakstīts Saprašanās memorands “Par Latvijas nacionālās standartizācijas sistēmas attīstību tautsaimniecības konkurētspējas un inovāciju veicināšanai” (turpmāk – Saprašanās memorands). Saprašanās memorandu no valsts puses parakstīja Ekonomikas ministrs, savukārt no privātā sektora puses to parakstīja daudzas nevalstiskās organizācijas. Saprašanās memoranda mērķis ir dot lielāku ietekmi Latvijas nevalstiskajām asociācijām un to biedriem standartu izstrādes procesā, vienoties par kopīgu stratēģiju un prioritātēm standartizācijā, kopīgi strādāt pie Nacionālās standartizācijas institūcijas organizatoriskā modeļa – biedrības izveides, veicināt izpratni par standartizācijas jautājumiem un ieguvumiem, veicināt standartu plašāku izmantošanu valsts politiku atbalstam.  Līdz ar to, viens no Ekonomikas ministrijas darbiem pie standartizācijas biedrības izveides bija izveidot darba grupu no nevalstiskajām organizācijām, kas parakstīja Saprašanās memorandu, lai vienotos par standartizācijas biedrības dibināšanas jautājumiem – biedrības dibinātāji un līdzdibinātāji, biedrības statūti, biedru kandidāti, valsts finansējums. Minētas darba grupas ietvaros iezīmējās divi būtiski problēmjautājumi – nevalstisko organizāciju dalība standartizācijas biedrības dibināšanā bez valsts tiešas līdzdalības standartizācijas biedrībā un standartizācijas darbībām nepieciešamā valsts finansējuma nodrošināšana un saglabāšana.  Vienlaikus nacionālās standartizācijas institūcijas darbības reorganizācijas procesa īstenošanai ar Ministru kabineta 2017.gada 4.aprīļa lēmumu (prot. Nr.18 42.§) tika pieņemts informatīvais ziņojums “Par priekšlikumu sniegšanu par turpmāko rīcību saistībā ar sabiedrības ar ierobežoto atbildību (turpmāk – SIA) “Standartizācijas, akreditācijas un metroloģijas centrs” reorganizēšanu” un atbalstīta SIA “Standartizācijas, akreditācijas un metroloģijas centrs” reorganizācijas uzsākšana sadalīšanas ceļā, kā arī atbalstīta valsts līdzdalības iegūšana jaundibināmā SIA “Latvijas standarts” līdz atbilstošas biedru organizācijas, kas tiktu atzīta no Eiropas un starptautisko standartizācijas organizāciju puses, izveidei un tās atzīšanai par nacionālo standartizācijas institūciju. Līdz ar to, no 2017.gada 1.septembra līdz brīdim, kad būs iespējama turpmāka institūcijas pārveide par biedru organizāciju, SIA “Latvijas standarts” pilda nacionālās standartizācijas institūcijas funkcijas un pienākumus, nodrošinot sabiedrību ar pieejamiem un uzticamiem standartizācijas pakalpojumiem, tādējādi nodrošinot sabiedrības interešu ievērošanu un īstenošanu standartizācijas jomā.  Pēc konsultācijām ar Tieslietu ministriju un Pārresoru koordinācijas centru par vienu no aktuālajiem standartizācijas biedrības, kuru izveido ieinteresētās puses, problēmjautājumiem tika secināts, ka Ekonomikas ministrija tiešā veidā nevar būt dalībnieks biedrībā kā viens no biedrības biedriem, jo saskaņā ar Valsts pārvaldes iekārtas likumu valsts tieša līdzdalība privāto tiesību jomā nav iespējama.  Līdz ar to, Ekonomikas ministrija 2019.gadā 24.maijā organizēja sanāksmi “Par standartizācijas biedrības izveidi” ar Saprašanās memoranda parakstītājiem, lai noskaidrotu aktuālos viedokļus par jautājumiem saistībā ar standartizācijas biedrības izveidošanu. Ņemot vērā, ka ieinteresētās puses nav izrādījušas vēlmi dibināt biedrību, kas varētu nodarboties ar nacionālās standartizācijas institūcijas funkciju izpildi, tad sanāksmē tika nolemts, ka Ekonomikas ministrija virzās tālāk ar Standartizācijas likumprojekta izstrādi, standartizācijas biedrības izveides jautājumu atliekot turpmākā nākotnē, kad būs panākts ieinteresēto pušu atbalsts par viņu līdzdalību biedrības izveidē. Šobrīd Standartizācijas likumprojektā saistībā ar Nacionālās standartizācijas institūciju tiks piemērots risinājums, ka institūciju, kas veic nacionālās standartizācijas institūcijas funkcijas nosaka Ministru kabinets. Turklāt šāds risinājums Standartizācijas likumā neatsaukties uz institūcijas juridisko nosaukumu nodrošinās, ka pie turpmākām nacionālās standartizācijas institūcijas reorganizācijām nebūs jāprecizē Standartizācijas likums un citi pakārtotie normatīvie akti institūcijas nosaukuma maiņas dēļ, bet gan tikai vieni Ministru kabineta izdoti noteikumi.  **Standartizācijas pieprasījumu (mandātu) sistēmas ieviešana**  Standartizācijas pieprasījumu (mandātu) sistēma ir paredzēta, lai nozaru ministrijas nozaru politikas ieviešanai un pilnveidošanai varētu izmantot standartus. Standartizācijas pieprasījumi paredzēti, lai izstrādātu Latvijas nacionālos standartus, vai arī, lai varētu pieprasīt piemērojamo standartu tulkošanu valsts valodā. Standartizācijas pieprasījumu sistēma nav attiecināma uz obligāti piemērojamo standartu tulkošanu, ko paredz spēkā esošā likuma 14.panta otrā un trešā daļa, saglabājot pašreizējo kārtību.  **Likumprojektā ar 15.panta otro daļu ir paredzēts, ka attiecīgās nozaru ministrijas standartizācijas pieprasījumus par piemērojamo standartu tulkošanu, kurā norāda veicamo uzdevumu, izpildes termiņu un finansējuma apmēru, iesniegtu nacionālajai standartizācijas institūcijai standartizācijas pieprasījuma projekta iekļaušanai Standartu tulkošanas un izstrādes plānā. Nozaru ministrijas standartizācijas pieprasījumā norādītais uzdevums, vēlamais izpildes termiņš un finansējuma apmērs ir adresēts nacionālajai standartizācijas institūcijai. Attiecīgi šāds standartizācijas pieprasījuma projekts par piemērojamo standartu tulkošanu tiktu izskatīts Nacionālajā standartizācijas padomē. Ja šāds standartizācijas pieprasījuma projekts par piemērojamo standartu tulkošanu atbilst standartizācijas pieprasījumu sistēmas kritērijiem un tiek izskatīts Nacionālajā standartizācijas padomē, tad minētais standartizācijas pieprasījums tiek iekļauts nacionālās standartizācijas institūcijas Standartu tulkošanas un izstrādes plānā. Standartizācijas pieprasījumos iekļauto piemērojamo standartu tulkošana tiek nodrošināta attiecīgās nozaru ministrijas pieejamā finansējuma ietvaros vai nepieciešamības gadījumā Ekonomikas ministrija centralizēti pieprasīs finansējumu no valsts budžeta līdzekļiem, kārtējā gada budžeta sagatavošanas procesā noteiktajā kārtībā iesniedzot prioritāro pasākumu. Līdz ar to, ir nepieciešams ar likumprojektu precizēt 15.pantu paredzot standartizācijas pieprasījumu sistēmas ieviešanu un kritērijus standartu tulkošanai valsts valodā, kā arī valsts budžeta finansējuma pieprasīšanas kārtību.**  **Pamatojoties uz Konceptuālā ziņojumā veiktajām prognozēm standartizācijas pieprasījumu sistēmas ietvaros gada laikā varētu tikt izstrādāti 100 standartizācijas pieprasījumi piemērojamo standartu tulkošanai valsts valodā. Tiek pieņemts, ka vidēji standartā ir 25 lapaspuses un vienas lapaspuses tulkošanas izmaksas veido 36 euro, ieskaitot izmaksas, kas saistītas terminoloģijas izpēti, teksta tulkošanu un tā rediģēšanu, saskaņošanu ar citiem standartiem, terminoloģijas datubāzes uzturēšanas, iztulkotā teksta kvalitātes novērtējums un rediģēšana. Tādējādi viena standarta vidējās tulkošanas izmaksas veidotu 900 euro.**  Vienlaikus Jaunās pieejas ieviešana nacionālajā līmenī, aizstājot līdz šim normatīvajos aktos izmantotās tiešās atsauces uz standartiem, samazinātu obligāti piemērojamo standartu skaitu, līdz ar to zustu obligāta nepieciešamībatos tulkot. Tādējādi tiktu samazināta ietekme uz valsts budžetu. Taču iespējamais valsts budžeta līdzekļu ietaupījums nav precīzi nosakāms, jo šobrīd nav veikts izvērtējums, cik daudz normatīvajos aktos izmantotās tiešās atsauces uz standartiem varēs aizstāt ar netiešajām, ieviešot Jauno pieeju. Minētās normas ieviešanas rezultātā tiktu ietaupīts finansējums, kuru attiecīgās nozaru ministrijas varēs novirzīt standartizācijas pieprasījumos iekļauto piemērojamo standartu tulkošanai.  **Pārējie būtiskie jautājumi standartizācijas sistēmas pilnveidošanai**  Vienlaikus ar likumprojektu atbilstoši Konceptuālajam ziņojumam ir paredzēts precizēt standartu būtību, vietu un lomu tiesību sistēmā un vairot Jaunās pieejas piemērošanu nacionālajā līmenī. **Kā viens no kritērijiem, kas definē standartu būtību, vietu un lomu tiesību sistēmā ir standarta autortiesības. Standarti parasti ir brīvprātīgi piemērojami un ir to autoru radošas darbības rezultāts, tie parasti ir aizsargājami ar autortiesībām, un autoru mantisko tiesību īpašnieks ir tiesīgs prasīt atlīdzību par to izmantošanu.**  Turklāt ņemot vērā, ka Standartizācijas likumā izmaiņas pēdējo reizi notikušas 2010.gadā ir nepieciešams ar likumprojektu precizēt esošos terminus un citus likumā lietotos vārdus, kā arī izslēgt neaktuālas un novecojušas normas.  Likumprojekta 2.pantā paredzēts precizēt Standartizācijas likuma 6.pantu pamatojoties uz pastāvošo praksi konsultatīvo padomju darba kārtības organizēšanā atbilstoši 2012.gada 5.aprīļa Valsts sekretāru sanāksmes protokola Nr.14 24.§ “Par konsultatīvo padomju personālsastāva apstiprināšanu ar Ministru kabineta rīkojumu” ar likumprojektu tiek noteikts, ka Nacionālā standartizācijas padomes personālsastāvu apstiprinās ekonomikas ministrs. Ievērojot, ka ar likumprojektu tiek ieviesta standartizācijas pieprasījumu (mandātu) sistēma, tad nepieciešams ir precizēt Nacionālās standartizācijas padomes uzdevumus ar pienākumu izskatīt nozaru ministriju standartizācijas pieprasījumus iekļaušanai standartu tulkošanas un izstrādes plānā, kā arī izslēgt neaktuālas normas par valsts standartizācijas programmu izskatīšanu.  Ņemot vērā, ka Latvijas standartizācijas sistēmā nepastāv nozaru standartizācijas institūcijas un līdz šim tādas nav bijušas, tad ir nepieciešams precizēt Standartizācijas likumu atbilstoši faktiskajai situācijai (izmaiņas 8. un 10.pantā).  Saskaņā ar pastāvošo kārtību Latvijas nacionālajai standartizācijas institūcijai tāpat kā citu Eiropas Savienības dalībvalstu standartizācijas institūcijām ir pienākums reģistrēt visus Eiropas standartizācijas organizāciju publicētos standartus, savukārt starptautisko standartu reģistrēšana Latvijas nacionālā standarta statusā notiek tikai pēc ieinteresēto pušu pieprasījuma. Ņemot vērā, ka esošajā Standartizācijas likumā noteiktā kārtība par konkrētajām nacionālās standartizācijas institūcijas funkcijām ir pretrunā ar praksē pastāvošo kārtību, ar likumprojektu ir nepieciešams precizēt nacionālās standartizācijas institūcijas funkcijas (**likuma 9.panta**1. un 2.punkts) par Latvijas nacionālo standartu izstrādāšanu, pārskatīšanu un atcelšanu **standartizācijas tehniskajās komitejās vai darba grupas**, kā arī par Eiropas standartizācijas organizācijas publicēto standartu reģistrēšanu Latvijas nacionālā standarta statusā un starptautisko standartu reģistrēšanu tikai pēc ieinteresēto pušu pieprasījuma.  **Nacionālā standartizācijas institūcija organizē Latvijas nacionālo standartu izstrādi, pārskatīšanu, atcelšanu standartizācijas tehniskajās komitejās vai darba grupās, līdz ar to, kompleksi ir precizēta Latvijas nacionālo standartu izstrāde likuma 9.panta 1.punktā un 12.panta otrās daļas 1.punktā. Turklāt, ir mainījusies kārtībā, kādā tiek reģistrēti** **Eiropas un starptautisko standartizācijas organizāciju standarti Latvijas nacionālā standarta statusā. Eiropas standartizācijas organizāciju visi publicētie standarti tiek reģistrēti (adaptēti) Latvijas nacionālā standarta statusā atbilstoši Eiropas standartizācijas organizāciju darba programmām, savukārt starptautiskie standarti tiks reģistrēti saskaņā ar ieinteresēto pušu pieprasījumu. Līdz ar to, nepieciešams precizēt likuma 9.panta 1. un 2.punktu.**  Standartu tulkošanas procesu ir iespējams atvieglot izmantojot mūsdienu informācijas tehnoloģiju risinājumus, kas spējīgi uzskaitīt un uzkrāt standartos lietojamos terminus, līdz ar to nākamajās standartu tulkošanas reizēs standartos lietotie termini būtu pieejami tulkošanas procesā un nebūtu atkārtoti jāveic viena un tā paša termina atkārtota tulkošana. Līdz ar to, likumprojekts paredz papildināt nacionālās standartizācijas institūcijas funkcijas ar jaunu funkciju par standartos lietojamo terminu **uzkrāšanu un brīvu pieejamību. Vienlaikus plānots, ka Latvijas nacionālā standarta statusā reģistrēto Eiropas un starptautisko standartizācijas organizāciju standartu tulkojumos izmantotā terminoloģija (termins latviešu/angļu, definīcija latviešu/angļu, avots) atbilstoši pielietošanas jomai tiks apkopota un publicēta LVS tīmekļa vietnē bezmaksas lejupielādei un izmantošanai SDL TRADOS MultiTerm termbase un Microsoft Excel formātos.**  Lai ar likumprojektu precizētu esošos terminus un citus likumā lietotos vārdus, kas ir zaudējuši savu aktualitāti un precizētu standartu būtību, vietu un lomu tiesību sistēmā un vairotu Jaunās pieejas piemērošanu nacionālajā līmenī ar likumprojektu **12.pantā ir paredzēts precizēt, kas ir uzskatāmi par Latvijas nacionāliem standartiem.**  **Turklāt nepieciešams precizēt 12.panta pirmā daļu paredzot, ka standarts ir attiecīgas standartizācijas institūcijas apstiprināts dokuments, lai novērstu neprecizitātes salīdzinājumā ar Regulas 1025/2012 2.panta 1.punktā noteikto, kā arī izslēgtu interpretācijas iespējas, ka standartus šā likuma izpratnē būtu iespējams izdot citām institūcijām.**  **No konceptuālā ziņojuma izriet, ka ar “piemērojamo standartu” saprot tādu standartu, kas normatīvajos aktos nav paredzēts kā obligāti piemērojams, bet kuru var piemērot, lai izpildītu normatīvajā aktā paredzētās obligātās prasības. Proti, normatīvajā aktā tiek noteiktas būtiskās prasības kādai precei vai pakalpojumam, bet veids, kā šīs prasības izpildīt, paliek piemērotāja ziņā – ja viņš izvēlas piemērot standartu, tiek prezumēta preces vai pakalpojuma atbilstība normatīvajos aktos noteiktajām prasībām, savukārt, izvēloties citu risinājumu, personai jāpierāda, ka izvēlētais risinājums ļauj izpildīt normatīvajos aktos noteiktās prasības. Ņemot vērā, ka no spēkā esošā Standartizācijas likuma regulējuma nav skaidri saprotams, kas tiek uzskatīts par “piemērojamo** **standartu”, ar likumprojektu tiek papildināts 13.pants ar jaunu tiesību normu par piemērojamiem standartiem.**  **Vienlaikus, atbilstoši faktiskajai situācijai praksē tiek aktualizēta piemērojamo standartu sarakstu publicēšanas kārtība, kas paredzēs to, ka attiecīgas nozares politikas veidotājs – attiecīgā ministrija kā kompetentā un atbildīgā institūcija, iesniedz publicēšanai nacionālai standartizācijas institūcijai piemērojamo standartu sarakstu. Šāds pienākums nozaru ministrijai saskaņā ar Jaunās pieejas principu ieviešanu nacionālajā līmenī izriet tikai tādā situācijā (gadījumā), ja pati konkrētā nozaru ministrija izvēlas Latvijas tiesību aktos izmantot Jaunās pieejas principus, kas paredz atteikties no tiešajām atsaucēm uz standartiem tiesību aktos, bet gan tiesību aktos noteikt būtiskās prasības, savukārt piemērojamos standartos ir noteikti veidi, metodes un raksturlielumi, kā var izpildīt tiesību aktos noteiktās būtiskās prasības. Līdz ar to, atbilstoši precizēta minētā tiesību norma no 11.panta otrās daļas tiek pārcelta uz 13.panta ceturto daļu, lai uzlabotu minēto tiesību normu uztveramību.**  **Standartizācijas likums šobrīd paredz vairākas darbības, kas tiek finansētas no valsts budžeta līdzekļiem. Saskaņā ar Standartizācijas likuma 14.panta trešo daļu no attiecīgas nozares ministrijas budžeta līdzekļiem tiek finansēta obligāti piemērojamo standartu tulkošana valsts valodā, savukārt Standartizācijas likuma 17.panta pirmā daļa paredz, ka nacionālās standartizācijas institūcijas uzturēšanas izdevumi, tai skaitā izmaksas nacionālo standartu izstrādei un dalības maksas segšanai starptautiskajās un Eiropas standartizācijas organizācijās tiek finansēti no valsts budžeta līdzekļiem (dotācija), kas tiek paredzēta Ekonomikas ministrijai. Līdz ar to, lai no Standartizācijas likuma būtu nepārprotami skaidrs, ko finansē no valsts budžeta līdzekļiem, kas ir paredzēti Ekonomikas ministrijai standartizācijas jomā priekš** **nacionālās standartizācijas institūcijas uzturēšanas, tai skaitā nacionālo standartu izstrādei un dalības maksas segšanai starptautiskajās un Eiropas standartizācijas organizācijās, ir nepieciešams ar likumprojektu precizēt 17.panta pirmās daļas pirmo teikumu.**  Turklāt redakcionāli nepieciešams precizēt likuma 17.panta pirmās daļas 4. un 5.punktu, ka no Ekonomikas ministrijai valsts budžetā paredzētajiem līdzekļiem finansē Eiropas **un starptautisko** standartu reģistrēšanu Latvijas nacionālā standarta statusā un to, ka nacionālās standartizācijas institūcijas dalībmaksa paredzēta gan starptautiskajās, gan Eiropas standartizācijas organizācijās. Papildus valsts budžeta finansējumu šie precizējumi neparedz.  Likumprojekts paredz papildināt pārejos noteikumus ar punktu par to, ka SIA “Latvijas standarts” turpina pildīt nacionālās standartizācijas institūcijas funkcijas līdz 2021.gada 1.martam, kad Ministru kabinets noteiktu institūciju, kas turpmāk veiks nacionālās standartizācijas institūcijas funkcijas. |
| 3. | Projekta izstrādē iesaistītās institūcijas un kapitālsabiedrības | Ekonomikas ministrija, Nacionālā standartizācijas institūcija – SIA “Latvijas standarts” |
| 4. | Cita informācija | Nav |
|  |  |  |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekta mērķa grupa ir valsts pārvaldes iestādes, un nevalstiskās organizācijas, kas ir saistītas ar standartizācijas jautājumiem |
| 2. | Tiesiskā regulējuma ietekme uz tautsaimniecību un administratīvo slogu | Valsts pārvaldes iestādēm, nevalstiskajām organizācijām un citām sabiedrības grupām likumprojekta tiesiskais regulējums nemaina tiesības un pienākumus, kā arī veicamās darbības |
| 3. | Administratīvo izmaksu monetārs novērtējums | Nav attiecināms |
| 4. | Atbilstības izmaksu monetārs novērtējums | Nav attiecināms |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Jāizstrādā Ministru kabineta noteikumu projekts, kurā tiks nozīmēta institūcija, kas pildīs nacionālās standartizācijas institūcijas funkcijas. **Atbilstoši projekta 2.panta otrajā daļā paredzētajam grozījumam Nacionālās standartizācijas padomes personālsastāvu apstiprinās ekonomikas ministrs, līdz ar to, lai noteiktu Nacionālās standartizācijas padomes personālsastāvu, būs nepieciešams izdot ekonomikas ministra rīkojumu par Nacionālās standartizācijas padomes sastāvu.**  **Vienlaikus tiks aktualizēti spēkā esošie Ministru kabineta noteikumi (Ministru kabineta 2005.gada 25.janvāra noteikumi Nr.56 “Nacionālās standartizācijas padomes nolikums”) par Nacionālās standartizācijas padomes nolikumu, lai precizētu padomes noteiktās funkcijas un padomes sastāvu.** |
| 2. | Atbildīgā institūcija | Ekonomikas ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība nodrošināta, ievietojot likumprojektu publiskai apspriešanai Ekonomikas ministrijas tīmekļvietnē www.em.gov.lv sadaļā “Sabiedriskā apspriešana” |
| 2. | Sabiedrības līdzdalība projekta izstrādē | 2019.gada 5.jūlijā informācija par sabiedrības līdzdalības iespējām likumprojektam publicēta Ekonomikas ministrijas tīmekļvietnē www.em.gov.lv sadaļā “Sabiedriskā apspriešana” <https://www.em.gov.lv/lv/par_ministriju/sabiedribas_lidzdaliba/diskusiju_dokumenti/>, kā arī Valsts kancelejas tīmekļa vietnē sadaļā “Sabiedrības līdzdalība” <https://www.mk.gov.lv/content/ministru-kabineta-diskusiju-dokumenti> |
| 3. | Sabiedrības līdzdalības rezultāti | No sabiedrības komentāri un viedokļi netika saņemti, savukārt sabiedrības līdzdalības ietvaros izteiktie valsts pārvaldes institūciju priekšlikumi tika izvērtēti un iespēju robežās tika ņemti vērā precizējot likumprojektu |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ekonomikas ministrija, Nacionālā standartizācijas institūcija – SIA “Latvijas standarts” |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 3. | Cita informācija | Nav |

Iesniedzējs:

Ekonomikas ministrs R.Nemiro

Vīza:

Valsts sekretārs Ē.Eglītis

Normunds Freibergs, 67013268

[normunds.freibergs@em.gov.lv](mailto:normunds.freibergs@em.gov.lv)